Metroliikenne Espoon Tapiolaan voi alkaa ensi vuoden huhtikuussa, Matinkylään puolestaan kesäkuussa, arvioi Länsimetro-yhtiö.

Länsimetro kertoi uudesta arviosta tiedotustilaisuudessa tänään perjantaina. Yhtiön hallituksen puheenjohtaja Olli Isotalo sanoi, että arvio aikataulusta on Länsimetron näkökulmasta realistinen, mutta muistutti, että lopullisen päätöksen liikenteen aloittamisen ajankohdasta tekee Helsingin seudun liikenne eli HSL.

– Tämä on meidän kantamme realistisesta aikataulusta. Se, miten HSL sitä arvioi ja millä tavalla liityntäliikennejärjestelyihin mennään, se on nimenomaan HSL:n osaamisalueella. Sitä päätöstä ei Länsimetron kuulu edes tehdä.

Länsimetron tuore toimitusjohtaja Ville Saksi sanoi, että koko rata on näillä näkymin testattu maaliskuun loppuun mennessä. Länsimetron nettisivulta (siirryt toiseen palveluun) voi seurata töiden edistymistä.

Toimitusjohtaja: Aikataulu tarkentuu vielä

Länsimetron mukaan niin sanotut yhteiskoekäyttötestit Aalto-yliopiston, Tapiolan ja Keilaniemen metroasemilla on tehty nyt hyväksytysti. Testit Koivusaaren ja Lauttasaaren metroasemilla on aloitettu, ja niiden arvioidaan valmistuvan tammikuussa. Tämän jälkeen kokeet jatkuvat Urheilupuiston, Niittykummun ja Matinkylän asemilla.

Saksi huomautti, että aikataulu tarkentuu tammi-helmikuun vaihteessa, kun testit etenevät. Yhtiön mukaan yhteiskoekäytöt ovat kuitenkin sujuneet pääosin hyvin. Niissä testataan eri järjestelmien kuten kiinteistövalvonnan, palosammutusjärjestelmien ja savunpoiston toimintaa erilaisissa poikkeustilanteissa.

Länsimetron liikennöinnin aloitusta on siirretty toistuvasti eteenpäin. Samalla myös hankkeen kustannusarvio on noussut.

"Ei ole ollut tarpeeksi tietoa eikä asiantuntemusta"

Liikennöinti Espooseen piti aloittaa jo elokuussa, mutta kesällä ilmoitettiin, että aloitus viivästyy turvallisuusongelmien takia. Lokakuussa taas kerrottiin, että metro ei kulkisi vielä tammikuussakaan. Syynä oli järjestelmien testaus, joka on vienyt ennakoitua enemmän aikaa.

Marraskuussa Länsimetro vaihtoi toimitusjohtajaa. Tuolloin annettiin myös uusi kokonaiskustannusarvio: se on nyt liki 1,2 miljardia euroa.

Hallituksen puheenjohtaja Olli Isotalo totesi, että sitä miksi hanke on viivästynyt selvitetään parhaillaan.

– Mutta kyllä tässä selvästi on ollut sellainen ongelma, että nämä käyttöönottovaiheen suunnitelmat ovat olleet vähän kevyellä tavalla tähän vaiheeseen tehtyjä. Ei ole ollut tarpeeksi tietoa eikä asiantuntemusta, kun niitä on tehty, hän sanoi tiedotustilaisuudessa.